**Caravana „Moromeții 2” ajunge în Județul Alba**

*Proiecții speciale*

**10 noiembrie | CUGIR | CENTRUL CULTURAL CUGIR | 19:00**

**11 noiembrie | BLAJ | PALATUL CULTURAL DIN BLAJ | 18:30**

**15 noiembrie | MEDIAȘ | SALA TRAUBE | 19:00**

**17 noiembrie | ALBA IULIA | CASA DE CULTURĂ A SINDICATELOR | 17:00, 19:30**

Cel mai așteptat film al anului, ***Moromeții 2,*** va ajunge pe marile ecrane din România din **16 noiembrie**, însă echipa filmului va porni într-o caravană prin țară încă de la finalul lunii octombrie. Turneul de promovare organizat de distribuitorul Transilvania Film își propune să ajungă în peste 50 de orașe, în special în cele unde există multiplex sau altă sală de cinema, astfel încât mult-așteptatul film să poată fi văzut de cât mai mulți spectatori.

Pelicula ***Moromeții 2*** va avea **patru proiecții speciale în Județul Alba**. Astfel, pe 10 noiembrie caravana ajunge la **Cugir**, la Centrul Cultural din oraș, de la ora 19:00. Biletele au fost puse în vânzare online, pe [Eventbook.ro](https://eventbook.ro/film/bilete-morometii-2-cugir) și la casieria Centrului Cultural. A doua zi caravana se mută la **Blaj**, unde de la 18:30 filmul va putea fi văzut la Palatul Cultural din Blaj. Biletele au fost puse în vânzare pe [Eventbook.ro](https://eventbook.ro/film/bilete-morometii-2-blaj) și la Palatul Cultural.

Pe 15 noiembrie caravana ajunge la **Mediaș**, unde va avea loc o proiecție specială la Sala Traube, de la ora 19:00. Biletele sunt disponibile la Centrul de Informare Turistică Mediaș, str. Nicolae Iorga nr. 4.

Ultima oprire este la Alba Iulia, pe 17 noiembrie, la Casa de cultură a sindicatelor, unde vor avea loc 2 proiecții speciale, de la 17:00, respectiv 19:30. Biletele sunt disponibile online, pe [Eventbook.ro](https://eventbook.ro/film/bilete-morometii-2-alba-iulia) și la Casa de cultură a sindicatelor.

Pelicula readuce pe marile ecrane, după mai bine de 30 de ani, iubitele personaje ale lui Marin Preda, sub regia aceluiași **Stere Gulea**. Imaginea filmului este alb-negru și este semnată de **Vivi Drăgan Vasile**, unul dintre cei mai apreciați directori de imagine din România.

***Moromeții 2*** continuă povestea familiei lui Ilie Moromete, din satul din Câmpia Dunării, și-l are în prim-plan pe mezinul Niculae. Anii 1945-1946 îl găsesc pe Ilie Moromete îmbătrânit, dar încă în putere. Între el și cea de-a doua soție, Catrina, tensiunile continuă, în timp ce Niculae este pus la încercare de promisiunile lumii noi, în care totul e posibil dacă te înregimentezi. Trailer-ul oficial al filmului poate fi urmărit [**aici**](https://www.facebook.com/Morometii2/videos/237982096870063/).

*„E un film care se petrece într-o perioadă mai dură, mai agitată, se instaurează un nou sistem politic, e multă îngrijorare și teamă. Iar lumea aceea pe care o știam dispare, de fapt. Asta m-a și atras la ideea unei continuări, am vrut să duc până la capăt epopeea acestor personaje care au supraviețuit până în anii ‘50 colectivizării. E un omagiu adus acestei lumi”*, declară regizorul **Stere Gulea**.

Distribuția este una de excepție și reunește câțiva dintre cei mai apreciați și iubiți actori români. În rolurile principale îi vom vedea pe **Horațiu Mălăele** (Ilie Moromete), **Dana Dogaru** (Catrina Moromete) și **Iosif Paștina** (Niculae Moromete), aflat la debutul într-un rol principal în cinema. Alături de ei apar **Răzvan Vasilescu** (Cocoșilă), **Gheorghe Visu** (Matei Dimir), **Oana Pellea** (Fica), **Andi Vasluianu** (Vasile al Moașei), **Florin Zamfirescu** (Țugurlan), **George Mihăiță** (Aristide), **Ioana Bugarin** (Ileana), **Paul Ipate** (Paraschiv), **Vlad Logigan** (Notarul Oprescu), **Cuzin Toma** (Oauăbei), **Marian Râlea** (Cârcâdat), **Dorina Chiriac** (Mărioara Bâzdoveică), **Liviu Pintileasa** (Zdroncan), cu participarea extraordinară a lui **Ion Caramitru** (Directorul școlii)**.**

Filmările pentru ***Moromeții 2*** au început anul trecut, în septembrie, majoritatea secvențelor fiind turnate în aceeași casă, din același sat (Talpa, județul Teleorman) în care a fost realizat și primul film în 1985. Pre-producția părții a doua a durat mai bine de un an - casa Moromeților a fost refăcută de scenograful **Cristian Niculescu** după schițele și imaginile celei vechi, iar centrul satului a fost recreat de la zero. **Dana Păpăruz**, premiată cu trofeul Gopo pentru *Aferim!*, este creatoarea costumelor. Montajul filmului a fost realizat de **Dana Bunescu** și **Alexandra Gulea**, muzica este semnată de **Vasile Șirli**, iar coloana sonoră este gândită de aceeași Dana Bunescu, câștigătoare a 6 premii Gopo până în prezent, pentru montaj și sunet. Machiajul și coafura sunt semnate de **Dana Roșeanu**, **Iulia Roșeanu** și **Domnica Bodogan**. Producătorii filmului sunt **Oana Giurgiu** și **Tudor Giurgiu**. Fotograful afișului oficial este **Alex Gâlmeanu**.

Filmul va intra în cinematografele din județul Alba și din întreaga țară începând cu **16 noiembrie**.

\*\*\*

***Moromeții 2*** este o producție Libra Film, realizată cu sprijinul Centrului Național al Cinematografiei și Studioului de Creație al Ministerului Culturii, în colaborare cu TVR și HBO România.

**Cu sprijinul**: Cinema City, Banca Transilvania, Timișoreana, Aqua Carpatica, Auchan Retail Romania, Aegon România, Catena, Țiriac Auto.

**Susținut de:** Primăria Municipiului Mediaș,Centrul Cultural Cugir, Palatul Culturii din Blaj.

**Recomandat de**: Europa FM.

**Parteneri media**: Adevărul, Radio România Cultural, Dilema Veche, OK! Magazine, Historia, Marie Claire, Cosmopolitan, Femeia, Zile și Nopți, Cinemap, Cinemagia, Observator Cultural, Agerpres, VICE, Euromedia.

**Partener monitorizare**: mediaTRUST

\*\*\*

**Noutăți, programul evenimentelor din țară și povești din culisele filmărilor vor fi postate pe** [**pagina de Facebook a filmului**](https://www.facebook.com/Morometii-2-102226170502023/).

**Trailer**: [**YouTube**](https://youtu.be/zi4t2rULy4Q) **|** [**Facebook**](https://www.facebook.com/Morometii2/videos/237982096870063/)